b"\n_START_ARTICLE_\nFunkcionalna skupina\n_START_PARAGRAPH_\nFunkcion\xc3\xa1lna skup\xc3\xadna sta v organski kemiji atom ali skupina atomov znotraj molekule, ki dolo\xc4\x8data zna\xc4\x8dilnosti reakcij molekule, katere del sta. _NEWLINE_Organske spojine so sestavljene iz relativno nereaktivne osnovne strukture, na primer verige sp\xc2\xb3 hibridiziranih ogljikovih atomov, in ene ali ve\xc4\x8d funkcionalnih skupin. Funkcionalna skupina ima podobne kemijske lastnosti, \xc4\x8deprav se pojavlja v razli\xc4\x8dnih spojinah, zato dolo\xc4\x8da fizikalne in kemijske lastnosti celega razreda organskih spojin. Na reaktivnost funkcionalne skupine lahko vplivajo bli\xc5\xbenje funkcionalne skupine. _NEWLINE_Atomi funkcionalne skupine so med seboj in na ostali del molekule vedno vezani s kovalentnimi vezmi. Kadar je vez z ostalim delom molekule prete\xc5\xbeno ionska, je pravilneje govoriti o ve\xc4\x8datomnem ali kompleksnem ionu. _NEWLINE_Sistem poimenovanja organskih spojin  temelji na kombinaciji imena funkcionalne skupine in imena ostalega dela molekule. V starej\xc5\xa1i literaturi se prvi ogljikov atom za atomom, na katerega je vezana funkcionalna skupina, imenuje \xce\xb1-ogljikov atom, drugi \xce\xb2-, tretji \xce\xb3- itd. Nomenklatura IUPAC namesto tega predpisuje \xc5\xa1tevil\xc4\x8denje ogljikovih atomov: \xc5\xa1tevilko ena ima ogljikov atom v funkcionalni skupini, \xc4\x8de funkcionalna skupina nima ogljikovega atoma pa ogljikov atom, na katerega je skupina vezana. \xc4\x8ce je v spojini ve\xc4\x8d funkcionalnih skupin, je \xc5\xa1tevil\xc4\x8denje odvisno od njihove prioritete.\n_START_SECTION_\nPogoste funkcionalne skupine\n_START_PARAGRAPH_\nSpodaj je tabela pogostih funkcionalnih skupin. Simbol R oz. R' ozna\xc4\x8duje vezan vodikov atom ali ogljikovodikovo stransko verigo."